ระเบียบคณะกรรมการผู้สูงอายุแห่งชาติระเบียบคณะกรรมการผู้สูงอายุแห่งชาติว่าด้วยการตัดจำหน่ายหนี้สูญของกองทุนผู้สูงอายุพ.ศ. ๒๕๕๓ โดยที่เป็นการสมควรให้มีระเบียบคณะกรรมการผู้สูงอายุแห่งชาติว่าด้วยการตัดจำหน่ายหนี้สูญของกองทุนผู้สูงอายุอาศัยอำนาจตามความในมาตรา๙ (๔) แห่งพระราชบัญญัติผู้สูงอายุ พ.ศ. ๒๕๔๖ คณะกรรมการผู้สูงอายุแห่งชาติโดยความเห็นชอบของกระทรวงการคลังจึงได้กำหนดระเบียบไว้ ดังต่อไปนี้ข้อ๑ ระเบียบนี้เรียกว่า ระเบียบคณะกรรมการผู้สูงอายุแห่งชาติว่าด้วยการตัดจำหน่ายหนี้ สูญของกองทุนผู้สูงอายุ พ.ศ. ๒๕๕๓ข้อ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ ให้คณะกรรมการบริหารกองทุนผู้สูงอายุเป็นผู้รักษาการตามระเบียบนี้และมีอำนาจกำหนด หลักเกณฑ์ วิธีการและเงื่อนไขในการตัดจำหน่ายหนี้สูญของกองทุนผู้สูงอายุเพื่อให้เป็นไปตามระเบียบนี้หมวด ๑ข้อความทั่วไป ข้อ๔ ในระเบียบนี้กองทุน หมายความว่า กองทุนผู้สูงอายุลูกหนี้ หมายความว่าผู้สูงอายุที่ได้กู้เงินจากกองทุน และให้รวมถึงผู้ค้ำประกันหนี้ผู้สูงอายุด้วยหนี้สูญ หมายความว่าหนี้ที่มีการติดตามทวงถามโดยมีหลักฐานที่แน่นอนว่า จะไม่ได้รับชำระหนี้และได้รับอนุมัติให้ตัดจำหน่ายหนี้สูญจากผู้มีอำนาจแล้วการตัดจำหน่ายหนี้สูญ หมายความว่าการตัดจำหน่ายหนี้ลูกหนี้ที่เป็นหนี้สูญ ตามข้อ ๖ ออกจากบัญชีลูกหนี้เจ้าหน้าที่ หมายความว่า ข้าราชการ พนักงานหรือลูกจ้างที่ได้รับแต่งตั้งหรือมอบหมายให้ปฏิบัติหน้าที่หมวด ๒หลักเกณฑ์และเงื่อนไขการตัดจำหน่ายหนี้สูญ ข้อ๕ ให้บุคคลต่อไปนี้มีอำนาจในการอนุมัติตัดจำหน่ายหนี้สูญออกจากบัญชีลูกหนี้(๑)ผู้อำนวยการสำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาสและผู้สูงอายุ หนี้ของลูกหนี้แต่ละรายไม่เกินห้าหมื่นบาท(๒)ปลัดกระทรวงการพัฒนาสังคมและความมั่นคงของมนุษย์หนี้ของลูกหนี้แต่ละรายเกินห้าหมื่นบาทขึ้นไป แต่ไม่เกินหนึ่งแสนบาทข้อ๖ หนี้ที่ตัดจำหน่ายเป็นหนี้สูญต้องเป็นหนี้ที่มีลักษณะดังต่อไปนี้(๑)หนี้ที่ได้ติดตามทวงถามกับลูกหนี้ตามหลักเกณฑ์ วิธีการ และเงื่อนไขตามที่กำหนดแล้วแต่ลูกหนี้ไม่มีทรัพย์สินใด ๆ ที่จะชำระหนี้ได้หรือไม่สามารถติดต่อกับลูกหนี้ได้และการดำเนินการบังคับชำระหนี้หรือการดำเนินคดีต่อไปจะต้องเสียค่าใช้จ่ายสูงหรือไม่คุ้มกับหนี้ที่จะได้รับชำระหรือไม่เป็นประโยชน์ต่อกองทุนอีกต่อไป(๒)หนี้ที่ลูกหนี้ได้ถึงแก่กรรม พิการ ทุพพลภาพ หรือวิกลจริตหรือถูกศาลสั่งให้เป็นคนสาบสูญและไม่มีทรัพย์สินใดที่จะชำระหนี้หรือตกทอดแก่ทายาทอันจะนำมาบังคับชำระหนี้ได้(๓)หนี้ที่เจ้าหน้าที่ได้ดำเนินการฟ้องคดีต่อศาลจนถึงที่สุดแล้ว แต่ลูกหนี้ไม่มีทรัพย์สินที่จะยึดหรืออายัดและขายทอดตลาดได้จนพ้นกำหนดระยะเวลาบังคับคดี(๔)หนี้ที่ขาดอายุความการใช้สิทธิเรียกร้องตามกฎหมายแล้ว(๕)หนี้อื่นตามที่คณะกรรมการบริหารกองทุนผู้สูงอายุเห็นสมควรหลักเกณฑ์วิธีการ และเงื่อนไขในการติดตามทวงถามหนี้ตามวรรคหนึ่ง ให้เป็นไปตามที่คณะกรรมการบริหารกองทุนผู้สูงอายุกำหนดข้อ๗ ให้เจ้าหน้าที่ดำเนินการติดตามทวงถาม เร่งรัดให้มีการชำระหนี้ตามหลักเกณฑ์ วิธีการ และเงื่อนไขที่กำหนดข้อ๘ หนี้สูญที่ตัดจำหน่ายจากบัญชีลูกหนี้ของกองทุนเป็นเพียงการดำเนินการทางบัญชีเท่านั้นแต่ไม่รวมถึงความรับผิดของเจ้าหน้าที่กรณีไม่ปฏิบัติตามหลักเกณฑ์ วิธีการและเงื่อนไขที่คณะกรรมการบริหารกองทุนผู้สูงอายุกำหนด จนเป็นเหตุให้ไม่สามารถเรียกให้ลูกหนี้ชำระหนี้ตามกฎหมายได้ข้อ๙ ในกรณีผู้มีอำนาจตามข้อ ๕เห็นว่าการตัดจำหน่ายหนี้สูญเป็นผลมาจากเจ้าหน้าที่ไม่ปฏิบัติหน้าที่ตามข้อ ๘ให้ดำเนินการหาตัวผู้ต้องรับผิดชดใช้หรือผู้ร่วมรับผิดชดใช้ตามกฎหมายว่าด้วยความรับผิดทางละเมิดของเจ้าหน้าที่ข้อ๑๐ หนี้ที่เข้าลักษณะตัดจำหน่ายหนี้สูญตามข้อ๖ และผู้มีอำนาจตามข้อ ๕ ได้อนุมัติให้ตัดจำหน่ายหนี้สูญแล้วในรอบระยะเวลาบัญชีใดให้ถือเป็นรายจ่ายในรอบระยะเวลาบัญชีนั้นประกาศ ณ วันที่ ๑๗กุมภาพันธ์ พ.ศ. ๒๕๕๓อภิสิทธิ์ เวชชาชีวะนายกรัฐมนตรีประธานกรรมการผู้สูงอายุแห่งชาติวิชชุตา/ผู้จัดทำ๑๙ ธันวาคม ๒๕๕๔ปริญสินีย์/ปรับปรุง๒๐ กันยายน ๒๕๕๖[๑] ราชกิจจานุเบกษาเล่ม ๑๒๗/ตอนพิเศษ ๔๐ ง/หน้า ๑/๓๐ มีนาคม ๒๕๕๓